**Notă informativă**

**la proiectul hotărârii Guvernului cu privire la aprobarea Foii de parcurs privind promovarea economiei verzi în Republica Moldova și a Planului de acțiuni de implementare a acesteia**

|  |
| --- |
| 1. Denumirea autorului, și, după caz, a participanților la elaborarea proiectului |
| Proiectul hotărârii Guvernului este elaborat de Ministerul Agriculturii, Dezvoltării Regionale și Mediului, în colaborare cu Grupul de lucru inter-ministerial pentru promovarea dezvoltării durabile și economiei verzi, constituit prin Ordinul comun al Ministerului Economiei și Ministerului Mediului nr. 107/66 din 17.06.2015. GL constituie o platformă interministerială de colaborare și asigurare a sinergiei dintre diferite instituții care au tangență cu promovarea principiilor economiei verzi. Foaia de parcurs a fost elaborată în cadrul Programului „Ecologizarea economiilor în țările Parteneriatului Estic” (EaP GREEN), finanțat de UE, implementat în comun de OCDE, CEE ONU, Programul ONU pentru Mediu și ONUDI. |
| 1. Condițiile ce au impus elaborarea proiectului de act normativ și finalitățile acestuia |
| Proiectul hotărârii Guvernului cu privire la aprobarea Foii de parcurs privind promovarea economiei verzi în Republica Moldova și a Planului de acțiuni de implementare a acesteia este elaborat în scopul implementării prevederilor art. 89 pct. (a), Capitolul 16. ”Mediul Înconjurător” din Acordul de Asociere Republica Moldova – Uniunea Europeană şi a Planului național de acțiuni pentru implementarea Acordului de Asociere Republica Moldova–Uniunea Europeană în perioada 2017–2019 (Hotărârea Guvernului nr. 1472 din 30.12.2016, MO nr. 103-108, art. 271), care include elaborarea şi aprobarea ”Foii de parcurs privind promovarea economiei verzi în Republica Moldova” pînă la sfîrșitul anului 2017.  De asemenea, proiectul Hotărîrii Guvernului este elaborat pentru realizarea prevederilor Strategiei de Mediu pentru anii 2014-2023 și a Planului de acțiuni pentru implementarea acesteia (HG nr. 301 din 24 aprilie 2014), a aspectelor privind promovarea dezvoltării durabile din Strategia națională de dezvoltare pentru 2012-2020 „Moldova 2020”, a Declarației finale a Conferinței Națiunilor Unite privind Dezvoltarea Durabilă „Viitorul pe care ni-l dorim” (Rio de Janeiro, 20-22 iunie 2012), a Declarației de intenție privind dezvoltarea durabilă și economia verde (Ministerul Economiei, Ministerul Mediului, Ministerul Agriculturii și Industriei Alimentare, 08 aprilie 2014), a Declarației Conferinței Ministeriale “Un Mediul pentru Europa” (Batumi, Georgia, 8-10 iunie 2016), în cadrul căreia Republica Moldova a selectat și a prezentat cinci acțiuni naționale privind economia verde, angajamente voluntare la Inițiativa pentru Economia Verde de la Batumi (BIG-E), a Declarației Miniștrilor Parteneriatului Estic privind colaborarea în domeniul mediului și schimbărilor climatice (18 octombrie 2016), asigurarea sinergiei și promovarea atingerii Obiectivelor Dezvoltării Durabile și Agendei 2030 în domeniul mediului în sectoarele relevante.  Necesitatea elaborării şi adoptării proiectului este condiționat de lipsa unui document de planificare la nivel național, care ar oferi un cadru unic de implementare pe termen mediu în domeniul promovării acțiunilor specifice, conexe principiilor economiei verzi. |
| 1. Descrierea gradului de compatibilitate, pentru proiectele care au ca scop armonizarea legislației naționale cu legislația Uniunii Europene |
| Proiectul Hotărârii Guvernului cu privire la aprobarea Foii de parcurs privind promovarea economiei verzi nu transpune careva Directive UE.  Proiectul documentului are la bază prevederile politicilor și strategiilor UE în domeniul Economiei Verzi: <http://ec.europa.eu/environment/basics/green-economy/index_en.htm> |
| 1. Principalele prevederi ale proiectului și evidențierea elementelor noi |
| Prevederile de bază ale proiectului sunt orientare spre integrarea și realizarea măsurilor practice de implementare a principiilor economiei verzi în sectoarele prioritare, cum sunt: energetica (eficiența energetică și utilizarea surselor regenerabile), agricultura ecologică, transportul durabil, ecologizarea ÎMM, achiziții publice durabile, construcții, educație pentru dezvoltarea durabilă, industria verde (producerea și consumul durabil), cu promovarea unui proces de evaluare a performanțelor folosind setul ajustat de Indicatori ai Creșterii Verzi (OECD), fără dublarea documentelor strategice sau de planificare existente, dar cu înlăturarea golurilor sau asigurarea unui efect cumulativ de la implementarea acțiunilor sectoriale în domeniul economiei verzi, inclusiv pentru o mai bună coordonare inter-ministerială și fortificarea cadrului instituțional și de implementare în domeniul dat.  Republica Moldova a integrat prevederile Declarației finale a Conferinței Națiunilor Unite privind Dezvoltarea Durabilă „Viitorul pe care ni-l dorim” (Rio de Janeiro, 20-22 iunie 2012) în Strategia națională de dezvoltare pentru 2012-2020 „Moldova 2020”, astfel asigurîndu-se tranziția spre dezvoltarea economică verde, inclusiv prin intermediul unei mai bune guvernări şi integrarea aspectelor ce țin protecția mediului în toate domeniile de dezvoltare socio-economică. Acest proces a continuat prin semnarea Declarației de intenție privind dezvoltarea durabilă și economia verde (08 aprilie 2014).  Ulterior, în 2014 a fost aprobată Strategia de mediu 2014-2023, care stabilește prioritățile naționale şi sectoriale privind promovarea economiei verzi și definește cadrul pentru ulterioara integrare a economiei verzi în domeniul agriculturii, transportului, energiei, industriei, construcțiilor, dezvoltării regionale, educației și achizițiilor. Astfel, ”economia verde” reprezintă dezvoltarea economică care contribuie la îmbunătățirea vieții populației, asigurarea echității sociale cu reducerea riscurilor pentru mediu. Este o economie cu emisii reduse de carbon, eficientă în utilizarea resurselor şi social inclusivă.  Foaia de parcurs este structurată în 3 capitole şi un Plan de Acțiuni pentru implementarea activităților în domeniul economiei verzi, cu indicarea termenului de realizare, a responsabililor și a surselor de finanțare. Viziunea Foii de parcurs este de a consolida potențialul instituțional, administrativ și de management pentru asigurarea implementării principiilor economiei verzi în toate sectoarele de dezvoltare socio-economică a Republicii Moldova. Scopul documentului este de a promova implementarea principiilor economiei verzi în Republica Moldova în armonie cu dezvoltarea economică și bunăstarea socială.  Pentru asigurarea unui cadru eficient de evaluare şi monitorizare a nivelului de implementare a Foii de parcurs a elaborat setul de indicatori de creștere ”verzi” în Moldova, pe baza setului de indicatori ai OCDE. Raportul Național bazat pe setul OCDE de indicatori ai creșterii verzi a fost elaborat în comun de către Ministerul Agriculturii, Dezvoltării Regionale și Mediului, Ministerul Economiei și Infrastructurii, Biroul Național de Statistică, partenerii de dezvoltare (OECD, UNECE, UNIDO etc.) și publicat în septembrie 2017 (http://www.green-economies-eap.org/resources/Report\_EN.pdf). Acest raport prezintă situația și tendințele ecologizării economiei, utilizând orientările OCDE pentru țările Parteneriatului estic și un set specific de indicatori. |
| 1. Fundamentarea economico-financiara |
| La punerea în aplicare a Foii de parcurs și Planului de acțiuni vor fi necesare cheltuieli pentru consolidarea capacităților autorității centrale de mediu și a ministerelor și altor instituții implicate în realizarea măsurilor planificate.  Se propune integrarea și planificarea acestor cheltuieli în Strategiile de cheltuieli pentru anii 2018-2020 în domeniile de competență. Totodată, va fi necesară atragerea asistenței metodologice și financiare din cadrul proiectelor UE in domeniu și de la partenerii de dezvoltare implicați în promovarea economiei verzi: OECD GREEN Action Program: <http://www.oecd.org/env/outreach/eap-tf.htm>; UN Environment, Programul Cadru de 10 ani privind consumul și producerea durabilă: <http://www.unep.org/10yfp/about/what-10yfp>; și programele regionale noi în domeniul mediului și economiei verzi ale UE. |
| 1. Modul de incorporare a proiectului în sistemul actelor normative în vigoare |
| Fiind elaborat întru implementarea prevederilor Planului național de acțiuni pentru implementarea Acordului de Asociere Republica Moldova–Uniunea Europeană în perioada 2017–2019, proiectul Hotărârii Guvernului va crea un cadru unic pentru promovarea acțiunilor de scurtă durată în domeniul economiei verzi în Republica Moldova, suplinind golurile în domeniul dat din Strategia de Mediu 2014-2023 și strategiile sectoriale relevante în vigoare și va sta la baza elaborării Strategiei Moldova 2030. |
| 1. Avizarea și consultarea publică a proiectului |
| Prezentarea preliminară a proiectului Foii de parcurs privind promovarea economiei verzi în Republica Moldova a avut loc în cadrul ședințelor Grupului de lucru inter-ministerial privind economia verde. |
| 1. Constatările altor expertize |
| În perioada februarie-iulie 2017 proiectul documentului a fost coordonat și consulat de către experții UN Environment și OECD în domeniu. |
| 1. Constatările expertizei anticorupție |
| - |
| 1. Constatările expertizei juridice |
| - |

**Ministru Vasile BÎTCA**